Èxtra
Èxtra ta un korant na Kòrsou den idioma Papiamentu. El a wòrdu fundá komo matutino na 1976. E ta un korant di tipo "tabloid" ku ta karakterisá pa su kobertura sensashonalista i portadanan ku titular grandi i storianan di kriminalidat i aksidente di tráfiko. E ta wòrdu publiká riba papel i ta tambe disponibel riba internet, ku vershonnan digital na ingles i spaño. Aktualmente e ta e korant mas grandi di Kòrsou.

Historia 
Dia 1 di mart 1976 e promé edishon di Èxtra a mira lus ku 48 página. Eddy Oleana i Mike Oehlers tabata inisiadó di e korant, mientras Oleana tambe a okupá e funshon di hefe di redakshon. E akshonistanan di e empresa Extra Productions NV tabata e redakshon pa 51% i e empleado i sindikatonan pa 49%. E korant tabata kompletamente skirbi na Papiamentu segun ortografia di Römer-Maduro i tabata sirkulá tambe na Aruba i Boneiru. Den masomenos sinku aña di tempu foi su lansamentu, e matutino a krese bira e korant mas grandi den sirkulashon na Antias Hulandes. 

Foi inisio Jossy Mansur i Boi Antoin tabata enbolbí komo redaktor na Aruba respektivamente Boneiru. Mansur a wòrdu remplasa pa Toko Winklaar na 1980. Antoin a skirbi pa e korant pa mas di kuater dékada. Na 2020, despues di e impakto di COVID-19, e edishon boneriano di Èxtra a bira e korant Boneriano.

Na 2013 un enkuesta a indiká ku Èxtra ta e korant mas lesá na Kòrsou. Di e públiko lesadó di korant riba e isla 76% tabata lesa Èxtra.

Link eksterno 
  Wèpsait ofisial

Kòrsou